“ซีวิลเอนจีเนียริง” ยื่นไฟลิ่งขายไอพีโอ 200 ล้านหุ้น เทรด SET ระดมทุนขยายธุรกิจ
“ซีวิลเอนจีเนียริง” ยื่นไฟลิ่งขายไอพีโอ 200 ล้านหุ้น เล็งเทรด SET ระดมทุนซื้อเครื่องจักร-ขยายธุรกิจ
25 ธ.ค. 2563

บริษัท ซีวิลเอนจีเนียริง จำกัด (มหาชน) ยื่นแบบแสดงรายการข้อมูลและหนังสือชี้ชวน (Filling) ฉบับแรกต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวนไม่เกิน 200,000,000 หุ้น คิดเป็นสัดส่วนไม่เกิน 28.57% ของจำนวนหุ้นสามัญที่ออกและจำหน่ายได้แล้วทั้งหมดภายหลังการเสนอขายหุ้น IPO และจะเข้าจดทะเบียนในตลาดหลักทรัพย์แห่งประเทศไทย (SET) ในหมวดธุรกิจรับเหมาก่อสร้าง โดยมี บล.บัวหลวง เป็นที่ปรึกษาทางการเงิน
โดยกลุ่มบริษัทประกอบธุรกิจหลัก 3 ประเภท ได้แก่ (1) ธุรกิจรับเหมาก่อสร้าง (2) ธุรกิจจำหน่ายวัสดุก่อสร้าง ซึ่งเป็นการจำหน่ายชิ้นส่วนคอนกรีตสำเร็จรูป (Segment) และการจำหน่ายไปวัสดุก่อสร้างต่าง ๆ และ (3) ธุรกิจให้เช่า ซึ่งโดยหลักจะเป็นการให้เช่าและบริการอสังหาริมทรัพย์ และเช่าเครื่องจักรและอุปกรณ์ก่อสร้าง
สำหรับวัตถุประสงค์การใช้เงินจากการระดมทุนครั้งนี้ เพื่อลงทุนเพิ่มเติมในเครื่องจักรและอุปกรณ์, ขยายธุรกิจ, ชำระคืนเงินกู้ยืมจากสถาบันการเงิน และเป็นเงินทุนหมุนเวียนในการดำเนินธุรกิจ
ทั้งนี้ บริษัทมีนโยบายจ่ายเงินปันผลให้แก่ผู้ถือหุ้นไม่น้อยกว่า 40% ของกำไรสุทธิตามงบการเงินเฉพาะกิจการหลังหักภาษีเงินได้นิติบุคคลและหลังหักสำรองต่างๆ ทุกประเภทที่กฎหมายและบริษัทกำหนดไว้ในแต่ละปี